PRIJEDLOG

Na temelju članka 11. stavka 2. i članka 8. stavka 1. Zakona o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16) i članka 28. Statuta Općine Nijemci (Službeni vjesnik VSŽ 03/21), Općinsko vijeće Općine Nijemci, Trg kralja Tomislava 6, 32245 Nijemci, OIB: 09985036533, dana \_\_\_\_\_ 2025. godine na svojoj \_\_\_. sjednici donosi:

**Program poticanja razvoja gospodarstva**

**Općine Nijemci za 2025. - 2026. godinu**

**I. OPĆE ODREDBE**

# **Članak 1.**

1. Programom potpora poticanja razvoja gospodarstva ma području Općine Nijemci za 2025. – 2026. godinu (u daljnjem tekstu Program) uređuju se ciljevi Programa, definiraju se korisnici, nositelj provedbe mjera, definiraju se mjere, sredstva za provedbu mjera, te postupak provedbe mjera, temeljem kojih se iz proračuna Općine Nijemci dodjeljuju bespovratna sredstva i potiču ulaganja u razvoj gospodarstva ruralnog prostora.
2. Potpore podrazumijevaju dodjelu bespovratnih novčanih sredstava iz Proračuna Općine Nijemci za 2025. - 2026. godinu (u daljnjem tekstu: Proračun).

# **Članak 2.**

1. Potpore dodijeljene putem ovoga Programa predstavljaju državnu potporu male vrijednosti (*de minimis*) u skladu s tumačenjem Uredbe Komisije (EU) br. 1407/2013 od 18. prosinca 2013. godine, 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na *de minimis* potpore (Službeni list Europske Unije L 352/1, L2023/2831).
2. Sukladno definicijama iz navedene Uredbe pojmom „jedan poduzetnik” obuhvaćena su sva poduzeća koja su u najmanje jednom od sljedećih međusobnih odnosa:

(a) jedno poduzeće ima većinu glasačkih prava dioničara ili članova u drugom poduzeću;

(b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;

(c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;

(d) jedno poduzeće koje je dioničar ili član u drugom poduzeće, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

1. Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.
2. Maksimalan iznos potpore koji se jednom poduzetniku može dodijeliti u prethodne dvije fiskalne godine i u tekućoj fiskalnoj godini iz svih Mjera kumulativno, iznosi 300.000,00 eura. Ukoliko poduzetnik obavlja cestovni prijevoz tereta za najamninu ili naknadu taj iznos ne može prijeći 100.000,00 eura.
3. Prilikom izračuna za postizanje ovog praga uzimaju se u obzir sve potpore male vrijednosti (*de minimis*) dodijeljene pojedinom poduzetniku, te poduzetnicima s kojima je taj poduzetnik koji je podnio zahtjev povezan na način da čine „jednog poduzetnika“, neovisno o instrumentu i razini s koje je potpora primljena.
4. Ukoliko je prijavitelj ostvario potporu male vrijednosti iz drugih izvora u trogodišnjem razdoblju potpora dodijeljena iz ovog Programa biti će umanjena ukoliko suma dobivenih i dodijeljenih potpora prelazi 300.000,00 eura, ako poduzetnik obavlja cestovni prijevoz tereta za najamninu ili naknadu taj prag ne smije prijeći 100.000,00 eura.
5. Prilikom podnošenja zahtjeva za potporu prijavitelj je dužan priložiti izjavu o primljenim državnim potporama u prethodne dvije fiskalne godine i u tekućoj fiskalnoj godini, u skladu s uredbom 1407/2013 od 18. prosinca 2013., 2023/2831 od 13. prosinca 2023. godine o primjeni članaka 107. i 108. Ugovora o funkcioniranju Europske unije na *de minimis* potpore (Službeni list Europske Unije L 352/1, L 2023/2831 od 15.12.2023.).
6. De minimis potpore ne kumuliraju se s državnim potporama u vezi s istim prihvatljivim troškovima ili s državnim potporama za istu mjeru rizičnog financiranja ako bi takva kumulacija prelazila primjenjivi najviši intenzitet ili iznos potpore koji je u konkretnim okolnostima svakog pojedinog slučaja utvrđen uredbom o skupnom izuzeću odnosno odlukom Komisije. De minimis potpore koje nisu dodijeljene za određene opravdane troškove ili se njima ne mogu pripisati mogu se kumulirati s drugim državnim potporama dodijeljenima u skladu s uredbom o skupnom izuzeću ili odlukom Komisije.
7. U skladu s tumačenjem Uredbe Komisije (EU) br. 1407/2013 od 18. prosinca 2013. godine, 2023/2831 od 13. prosinca 2023. godine o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske Unije L 352/1, L 2023/2831) davatelj potpore će pismeno obavijestiti svakog korisnika o predviđenom iznosu potpore izraženom u obliku bruto novčane protuvrijednosti potpore.

**II. CILJEVI MJERA IZ PROGRAMA**

# **Članak 3.**

Ciljevi ovog Programa su poticanje zapošljavanja i samozapošljavanja, pokretanje novih poslovnih procesa, jačanje konkurentnosti poduzetnika na tržištu, te smanjenje nezaposlenosti i zadržavanje stanovništva na području općine, povećanje broja smještajnih i ugostiteljskih kapaciteta kroz poticanje renoviranja registriranih smještajnih i ugostiteljskih objekata i izgradnja novih, proširenje turističke ponude, podizanje kvalitete usluge, te njihova registracija, a u skladu su sa Strateškim ciljem 2. 1. – *Gospodarstvo, poljoprivreda i turizam*, razvojni potencijali – unapređenje poduzetničke infrastrukture i poticanje poduzetničke klime, unapređenje i poticanje selektivnih oblika turizma, povećanje broja OPG – a u pružanju turističkih usluga, daljnji razvoj i turistička promocija destinacije, porast broja privatnih iznajmljivača postojećeg Strateškog razvojnog programa Općine Nijemci.

**III. KORISNICI MJERA IZ PROGRAMA**

# **Članak 4.**

1. **Korisnici MJERE 1, 2, 3 i 4** iz ovog Programa (u daljnjem tekstu: Korisnici) su fizičke i pravne osobe koje samostalno i trajno obavljaju dopuštene gospodarske djelatnosti bez obzira na njihov pravni status i način kako ih se financira.
2. **Korisnici mjera** iz Programa sukladno čl. 3 Zakona o poticanju razvoja malog gospodarstva su definirani kao *mikro, mali i srednji subjekti malog gospodarstva*:
	1. Mikro subjekti malog gospodarstva su fizičke i pravne osobe koje prosječno godišnje imaju zaposleno manje od 10 radnika, a prema financijskim izvješćima za prethodnu godinu ostvaruju godišnji poslovni prihod u iznosu protuvrijednosti do 2.000.000,00 eura.
	2. Mali subjekti malog gospodarstva su fizičke i pravne osobe koje prosječno godišnje imaju zaposleno manje od 50 radnika, a prema financijskim izvješćima za prethodnu godinu ostvaruju godišnji poslovni prihod u iznosu protuvrijednosti do 10.000.000,00 eura.
	3. Srednji subjekti malog gospodarstva su fizičke i pravne osobe čiji je godišnji prosječan broj radnika, ukupni godišnji promet ili zbroj bilance veći od utvrđenih iz članka 4 točka 1) i 2).
3. **Korisnici MJERE 5 mogu biti**:
	1. Subjekt gospodarstva sukladno Zakonu o poticanju razvoja malog gospodarstva definirani kao mikro subjekti malog gospodarstva, a prema financijskim izvješćima za prethodnu godinu ostvaruju ukupni godišnji prihod u protuvrijednosti do 53.089,12 € (trgovačka društva izvan javnog sektora, obrti i zadruge), uz uvjet da su ostvarili min. četrdeset (40) noćenja unazad godinu dana od dana prijave na natječaj (priložiti podatke iz e Visitor-a, ukoliko je primjenjivo)
	2. Obiteljska poljoprivredna gospodarstva, uz uvjet da su ostvarili min. četrdeset (40) noćenja unazad godinu dana od dana prijave na natječaj (priložiti podatke iz e Visitor-a, ukoliko je primjenjivo)
	3. Fizičke osobe registrirane za turističku djelatnost, uz uvjet da su ostvarili min. četrdeset (40) noćenja unazad godinu dana od dana prijave na natječaj (priložiti podatke iz e Visitor-a, ukoliko je primjenjivo)
	4. Poduzetnik početnik koji će se registrirati nakon dodjele financijske potpore (rok za dokaz registracije: 12 mjeseci od Odluke o dodjeli.)
	5. Prihvatljivi korisnici su fizičke ili pravne osobe koje imaju sjedište ili prebivalište na području općine Nijemci i koje provode aktivnosti ulaganja u smještajne kapacitete i razvoj dodatnih sadržaja u turizmu na području Općine Nijemci, uz uvjet da je objekt u koji ulaže u cijelosti u njezinom vlasništvu ili da će imati u zakupu objekt u koji ulaže najmanje 10 godina od dana objave Javnog poziva.
4. **Korisnic**i moraju biti u cijelosti u privatnom vlasništvu i imati sjedište na području općine Nijemci.

# **Članak 5.**

Potpore temeljem ovog Programa *ne mogu* se dodijeliti:

1. Gospodarskim subjektima koji djeluju u sektorima koji su isključeni iz područja primjene Uredbe iz članka 2. ovoga Programa, i to:
	1. poduzetnicima koji djeluju u sektorima ribarstva i akvakulture, kako je obuhvaćeno Uredbom (EZ) br. 104/2000
	2. poduzetnicima koji djeluju u primarnoj proizvodnji poljoprivrednih proizvoda
	3. poduzetnicima koji djeluju u sektoru prerade i stavljanja na tržište poljoprivrednih proizvoda u sljedećim slučajevima:
		* ako je iznos potpore fiksno utvrđen na temelju cijene ili količine takvih proizvoda kupljenih od primarnih proizvođača odnosno koje na tržište stavljaju navedeni poduzetnici,
		* ako su potpore uvjetovane njihovim djelomičnim ili potpunim prenošenjem na primarne proizvođače
	4. djelatnostima usmjerenim izvozu u treće zemlje ili države članice, odnosno potpore koje su izravno povezane s izvezenim količinama, s uspostavom i funkcioniranjem distributivne mreže ili s drugim tekućim troškovima povezanim s izvoznom djelatnošću
	5. za potpore koje uvjetuju uporabu domaćih proizvoda umjesto uvezenih
	6. za kupovinu vozila za cestovni prijevoz tereta koji taj prijevoz odobravaju za najamninu ili naknadu
2. Za ulaganja u sektorima
	1. poslovanja nekretninama (NKD 2007 OZNAKA 68),
	2. djelatnosti kockanja i klađenja (NKD 2007 oznaka 92),
	3. financijske djelatnosti i djelatnosti osiguranja (NKD 2007 oznake: 64, 65, 66),
3. Gospodarskim subjektima koji su u postupku predstečajne nagodbe sukladno Zakonu o financijskom poslovanju i predstečajnoj nagodbi,
4. Gospodarskim subjektima koji su u postupku stečaja ili likvidacije sukladno odredbama Stečajnog zakona,
5. Gospodarskim subjektima koji nisu ispunili obveze povezane s plaćanjem dospjelih poreznih obveza i obveza za mirovinsko i zdravstveno osiguranje u skladu sa zakonskim odredbama u RH, odnosno u zemlji kojoj su osnovani,
6. Gospodarskim subjektima koji nemaju podmirene sve obveze prema svojim zaposlenicima po bilo kojoj osnovi,
7. Gospodarskim subjektima koji imaju dospjeli dug prema Općini Nijemci.
8. Gospodarskim subjektima koji su za isti trošak potraživali financijska sredstva iz drugih izvora.

IV. PODRUČJA PROGRAMA I POTICAJNE MJERE

# **Članak 6.**

Mjere predviđene ovim Programom:

MJERA 1. POTPORA ZA SAMOZAPOŠLJAVANJE

MJERA 2. POTPORA ZA PROŠIRENJE DJELATNOSTI POSTOJEĆIH

 GOSPODARSKIH SUBJEKATA

MJERA 3. POTICANJE PRIMARNE ZDRAVSTVENE ZAŠTITE

MJERA 4. POTICANJE RAZVOJA POSLOVNE ZONE NIJEMCI

MJERA 5. PROŠIRENJE POSTOJEĆIH SMJEŠTAJNIH I UGOSTITELJSKIH KAPACITETA, PODIZANJE KVALITETE USLUGE, REGISTRACIJA NOVIH SMJEŠTAJNIH I UGOSTITELJSKIH KAPACITETA

**Članak 7.**

1. Korisnici mjera moraju udovoljavati i ostalim uvjetima propisanim po pojedinoj mjeri.
2. Svaki prijavitelj pojedinu Mjeru može koristiti najviše jednom u programskom razdoblju od 2025. – 2026. godine.

# **Članak 8.**

**MJERA 1**

POTPORA ZA SAMOZAPOŠLJAVANJE

1. **CILJ MJERE:**

Mjerom se nastoji pružiti financijska podrška nezaposlenim osobama s područja općine Nijemci koje odluče pokrenuti vlastiti posao.

1. **KORISNICI:**
2. Gospodarski subjekti definirani u članku 4. točke 1. i 2. ovog Programa
3. Gospodarski subjekt koji se prvi puta registrirao za obavljanje nove djelatnosti u razdoblju 01.01.2024. - 31.12.2024. i čije se ime i prezime prvi puta pojavljuje u upisniku Trgovačkog suda za obavljanje djelatnosti
4. Gospodarski subjekt koji će u roku od 6 (šest mjeseci) nakon odluke o dodijeljenoj potpori početi obavljati djelatnost, odnosno koji će se nakon dobivene potpore zaposliti u gospodarskom subjektu koji je korisnik potpore, a u kojemu je odgovorna osoba ima prebivalište ili stalni boravak na području općine Nijemci
5. Gospodarski subjekt koji je upisan u obrtni registar Republike Hrvatske
6. Potpora za samozapošljavanje dodjeljuje se primjenom:

**a) fiksnog iznosa**

**b) varijabilnog iznosa**

**Fiksni iznos** potpore je unaprijed određen za inicijalne troškove osnivanja i registracije poslovnog subjekta, troškove rada podnositelja zahtjeva kao jedne zaposlene osobe na puno radno vrijeme te uobičajene tekuće troškove za prvih šest mjeseci poslovanja (trošak knjigovodstva, zakup poslovnog prostora, obvezne članarine, administrativni troškovi,, troškovi izrade mrežne stranice i oglašavanja i slično).

Fiksni iznos potpore dodjeljuje se u visini od **5.000 EUR**.

**Varijabilni iznosi** razlikuju se ovisno o registriranoj djelatnosti za koju se dodjeljuje potpora, a prihvatljivi troškovi mogu se razvrstati u 4 kategorije:

* kupnja nove opreme neophodne za obavljanje djelatnosti te koja traje, odnosno se koristi u vremenu dužem od jedne godine (npr. strojevi, tehnika, alati, informatička oprema i dr.)
* kupnja ili zakup licenciranih IT programa
* kupnja novih/rabljenih prijevoznih sredstava (neophodnih za obavljanje djelatnosti)\*
* kupnja franšiza
1. **Trošak PDV-a iskazan na računima poduzetnicima koji imaju pravo na korištenje pretporeza nije priznat trošak**
2. Naknadne izmjene troškovnika nakon potpisa ugovora o dodjeli potpore nisu prihvatljive.
3. Navedeni prihvatljivi troškovi moraju:

- biti nužni za izvođenje aktivnosti navedenih u poslovnom planu

- odgovarati realnim tržišnim cijenama

- biti evidentirani na računu poslovnih subjekta u poreznoj ili računovodstvenoj dokumentaciji, s originalima dokumenata kojima se dokazuju navedeni troškovi

1. Varijabilni iznos potpore dodjeljuje se u visini do najviše **5.000,00 EUR**
2. Općina Nijemci u svrhu utvrđivanja osnovanosti stavki iz troškovnika može od podnositelja zahtjeva zatražiti dodatnu dokumentaciju (npr. dokaze o istraživanju tržišta i sl.).

\*Napomena: Uredba Europske komisije br. 1407/2013 isključuje potporu za nabavu vozila za cestovni prijevoz tereta poduzetnicima koji obavljaju cestovni prijevoz tereta za najamninu ili naknadu. U skladu s time, potporu je moguće odobriti za djelatnost cestovnog prijevoza robe, ali ne i za kupnju teretnih motornih vozila.

1. **IZNOS POTPORE:**

Iznos ukupnog prihvatljivog troška po korisniku ove Mjere iznosi do **10.000,00 EUR** po plaćenim računima/ugovorima/rješenjima. **Fiksni iznos** potpore isplaćuje se korisniku jednokratno, na račun poslovnog subjekta, u roku od 30 dana od dana potpisa ugovora o dodjeli potpore, a pod  uvjetom dostave instrumenata osiguranja naplate (bjanko zadužnica). **Za dokazivanje utroška fiksnog iznosa potpore dostavlja se dokazna dokumentaciju. Neutrošenu razliku korisnik Potpore dužan je vratiti u Proračun JLS.** Uz Izvješće o namjenskom utrošku potpore male vrijednosti u svrhu samozapošljavanja, dokazi koji se dostavljaju za isplatu varijabilnog dijela potpore:

Kupnja strojeva, alata, opreme za rad i kupnja/zakup IT programa – RAČUN izdan na ime poslovnog subjekta samozaposlene osobe i IZVOD s poslovnog računa na kojem je vidljivo provedeno plaćanje. Oprema može biti nabavljena i u inozemstvu uz istu dokaznu dokumentaciju.

Za svu vrstu opreme koja je sufinancirana iznosom većim od 1.500 EUR (s uključenim PDV-om)  potrebno je dostaviti i FOTODOKUMENTACIJU koja se sastoji od fotografija sufinancirane opreme u boji ili od fotografija u digitalnom obliku.

Kupnja  franšize – UGOVOR  s vlasnikom franšize o kupnji franšize i IZVOD s poslovnog računa na kojem je vidljivo provedeno plaćanje.

1. **OBVEZE KORISNIKA:**

10.1.Svi troškovi moraju biti plaćeni transakcijski (putem računa poslovnog subjekta) i vidljivi na izvodima s poslovnog računa. Troškovi plaćeni gotovinom neće se smatrati prihvatljivima.

10.2.Podnošenje izvješća o obavljanju poslovne aktivnosti za godinu u kojoj je poslovni subjekt registriran. Podnošenje zahtjeva za pravdanjem isplaćenog fiksnog i varijabilnog iznosa. Fiksni iznos potpore isplaćuje u roku od 30 dana od potpisa ugovora te se nakon proteka 6 (šest) mjeseci utvrđuje Zahtjevom za nadoknadom ili pravdanjem sredstava stvarno utrošeni iznos. 10.3.Varijabilni iznos potpore isplaćuje se dostavljanjem Zahtjeva za nadoknadu sredstava nakon dobave i pribavljanja dokaza o istom kao i plaćanju prihvatljivih troškova iz stavke 3. ove Mjere.

10.4.Zadržavanje poslovne aktivnosti na području općine Nijemci najmanje 2 (dvije) godine od dana dodjele potpore.

10.5.Podnositelj zahtjeva će, najkasnije u roku od 7 dana od dana sklapanja ugovora o dodjeli potpore (i kao uvjet isplate potpore), Općini Nijemci dostaviti od strane javnog bilježnika potvrđenu bjanko zadužnicu, izdanu na prvi veći iznos od iznosa koji će biti isplaćen podnositelju zahtjeva sukladno navedenom ugovoru.

# **Članak 9.**

**MJERA 2**

POTPORA ZA RAZVOJ I UNAPRJEĐENJE POSTOJEĆIH GOSPODARSKIH SUBJEKATA I POTICANJA ZAPOŠLJAVANJA

1. **CILJ MJERE:**

Ulaganje u razvoj i unaprjeđenje poslovanja s ciljem podizanja razine kvalitete, produktivnosti ili konkurentnosti i povećanja razine zapošljavanja.

1. **KORISNICI:**
	1. Gospodarski subjekti definirani u članku 4. točke 1. i 2, 2.1., 2.2., 2.3. Programa
	2. Gospodarski subjekti definirani u članku 4. točke 1. i 2, 2.1., 2.2., 2.3. Programa, koji su u prethodnoj ili tekućoj godini predaje Zahtjeva zaposlili najmanje jednu osobu s područja općine Nijemci, te imaju povećanje broja zaposlenih u odnosu na prosječan broj zaposlenih u godini koja prethodi novom zapošljavanju pri čemu broj zaposlenih na dan podnošenja zahtjeva mora biti jednak ili veći od broja zaposlenih na dan novog zapošljavanja
2. **PRIHVATLJIVI TROŠKOVI**
	1. Subvencioniranje dijela plaće za novozaposlenu osobu, a najviše za 2 (dvije) novozaposlene osobe po korisniku za 12 mjeseci
	2. **Ostali prihvatljivi troškovi**
* nabave strojeva, uređaja, opreme ili pojedinih dijelova opreme, alata
* opremanja i uređenje poslovnog prostora
* nabave softvera ili hardvera
* kupnja ili zakup licenciranih IT programa
* obrazovanje, stručno osposobljavanje i usavršavanje
* sudjelovanja na sajmovima, izložbama, manifestacijama i dr.
* izrade promotivnih materijala
* izrade i održavanje web stranice
* troškovi uvođenja i implementacije sustava upravljanja kvalitetom, okolišem i energijom kao i postupka certificiranja
* kupnja sirovine i potrošnog materijala potrebnih za obavljanje djelatnosti u iznosu do 30 % iznosa potpore ( samo prerađivačka industrija)
* kupnja franšiza
* kupnja novih prijevoznih sredstava (neophodnih za obavljanje djelatnosti)

Oprema mora biti instalirana ili će se koristiti na području općine Nijemci i nužna je za obavljanje djelatnosti.

1. **IZNOS POTPORE:**

Iznos ukupnog prihvatljivog troška po korisniku ove Mjere iznosi do **700,00 EUR** po plaćenim računima.

Potpora za *trošak obveznih doprinosa za zapošljavanje djelatnika dokazuje se obračunskim listama i ugovorom o radu.* Potpora iznosi **100,00 eura mjesečno** po novozaposlenoj osobi, za najviše 12 mjeseci. Iznos mjere je najviše **do 2.400,00 EUR te se** isplata vrši 50% iznosa potpore najkasnije u roku 7 dana od dana potpisa ugovora o dodjeli potpore ako je do tog trenutka dostavljena bjanko zadužnica, a preostalih 50% iznosa potpore najkasnije u roku 30 dana od isteka prvog šestomjesečnog razdoblja.

Iznos ukupnog prihvatljivog troška po korisniku ove Mjere iznosi do **3.100,00 EUR**.

1. **OBVEZE KORISNIKA:**
	1. Zadržavanje poslovne aktivnosti na području općine Nijemci najmanje dvije godine od dana dodjele potpore.
	2. Korištenja potpore *trošak obveznih doprinosa*:
* Osoba za koju se traži potpora mora biti/morala je imati prebivalište/ boravište na području općine Nijemci i dužna je sklopiti ugovor o radu na najmanje 2 (dvije) godine. Korisnik potpore s kojim Općina Nijemci sklapa Ugovor o dodjeli sredstava mora imati sjedište na području Općine Nijemci.
* U slučaju otkaza ugovora o radu koji nije uvjetovan krivnjom radnika ili zahtjevom radnika za sporazumni raskid ugovora o radu, poslodavac je dužan izvršiti povrat dobivenih sredstava po osnovi ostvarene potpore za poticanje zapošljavanja, u roku 15 dana od dana prestanka radnog odnosa, odnosno isteka otkaznog roka.
	1. Podnositelj zahtjeva će, najkasnije u roku od 7 dana od dana sklapanja ugovora o dodjeli potpore (i kao uvjet isplate potpore), Općini Nijemci dostaviti od strane javnog bilježnika potvrđenu bjanko zadužnicu, izdanu na prvi veći iznos od iznosa koji će biti isplaćen podnositelju zahtjeva sukladno navedenom ugovoru.

# **Članak 10.**

**MJERA 3**

POTICANJE PRIMARNE ZDRAVSTVENE ZAŠTITE

1. **CILJ MJERE:**

Mjerom se nastoji poticati veći broj gospodarskih aktivnosti pružanja usluga primarne zdravstvene zaštite.

1. **KORISNICI:**

Gospodarski subjekti definirani u članku 4., st. 1. i 2. ovog Programa, a koji obavljaju djelatnost zdravstva na temelju koncesije odgovarajućeg Ministarstva.

1. **PRIHVATLJIVI TROŠKOVI:**
* nabave strojeva, uređaja, opreme ili pojedinih dijelova opreme, alata
* opremanja i uređenje poslovnog prostora
* nabave softvera ili hardvera

Oprema mora biti instalirana ili će se koristiti na području općine Nijemci i nužna je za obavljanje djelatnosti.

1. **IZNOS POTPORE:**

Iznos ukupnog prihvatljivog troška po korisniku ove Mjere iznosi do **3.000,00 EUR-a** po plaćenim računima, jednokratno.

Retroaktivno prihvaćanje navedenih troškova nastalih u godini u kojoj se podnosi Zahtjev.

1. **OBVEZE KORISNIKA:**

Zadržavanje poslovne aktivnosti na području općine Nijemci najmanje dvije godine od dana dodjele potpore.

# **Članak 11.**

**MJERA 4**

POTICANJE RAZVOJA POSLOVNE ZONE NIJEMCI

**CILJ MJERE:**

Mjerom se nastoji poticati veći broj gospodarskih subjekata, gospodarskih aktivnosti i novih zapošljavanja na području općine Nijemci, s naglaskom na ulaganja na području poslovne zone Nijemci.

**KORISNICI:**

1. Gospodarski subjekti definirani u članku 4. ovog Programa
2. Investitori iz Hrvatske i inozemstva

**POSLOVNA ZONA NIJEMCI:**

Strateški položaj Poslovne zone Nijemci izuzetno je povoljan: blizina autoceste Zagreb- Lipovac -A3 čvor Lipovac (silaz s autoceste A3), položaj istočno od planirane državne ceste D-srijemska granične transverzala (Ilok- Tovarnik- Lipovac), neposredno uz njezin prijelaz preko autoceste A3, uz državnu cestu D 57, koja povezuje grad Vukovar i riječnu Luku Vukovar sa međunarodnim graničnim prijelazom Bajakovo.

Zona se nalazi na 10 km od RO-LA željezničkog terminala „Spačva“, te 30 km od riječne luke „Vukovar“ i 50 km od zračne luke „Klisa“.

**RASPOLOŽIVA POVRŠINA U POSLOVNOJ ZONI NIJEMCI:**

|  |  |  |  |  |  |
| --- | --- | --- | --- | --- | --- |
| **Rb.** | **k.č.** | **k.o.** | **POVRŠINA m2** | **NAZIV** | **PROCIJENJENA VRIJEDNOST** |
| 1. | 1584/11 | Nijemci | 3.393 | Oranica u poslovnoj zoni Nijemci | 11.700,00 € BEZ PDV-a |

**RASPOLOŽIVA INFRASTRUKTURA**

* prometna infrastrukturu - asfaltirani cestovni priključak od ulične međe svake parcele do kolnika izveden i uključen u cijenu parcele,
* vodovodne instalacije,
* telefonska infrastruktura (DT),
* plinska mreža,
* električna energija (KTS I KDV)
* javna rasvjeta

**PRIHVATLJIVI TROŠKOVI**

**4.1. Subvencioniranje cijena m2 u zoni**

Poduzetnici koji sudjeluju na natječaju moraju poslovnim planom i drugim relevantnim dokumentima dokazati pravo na umanjenje cijena, a ugovorom o prodaji zemljišta će se definirati mehanizmi kontrole pridržavanja definiranih kriterija temeljim kojih je poduzetnik kupio zemljište po umanjenoj cijeni.

Temeljem analize društveno-ekonomske koristi koju bi područje općine Nijemci moglo imati od realizacije poduzetničkih pothvata u Poslovnoj zoni Nijemci definirani su slijedeći kriteriji temeljem kojih se može izvršiti umanjenje početne cijene zemljišta:

|  |  |  |
| --- | --- | --- |
| **Red.br.** | **K R I T E R I J** | **%** **Umanjenja** **cijene** |
| **1.** | **Broj novozaposlenih djelatnika** |  |
| 1.1. | 1 do 10 | 10 |
| 1.2. | 11 do 20 | 20 |
| 1.3. | 21 i više | 30 |
| **2.** | **Vrsta djelatnosti** |  |
| 2.1. | Proizvodne djelatnosti  | 30 |
| 2.2. | Uslužne djelatnosti | 10 |
| 2.3. | Skladišni prostori | 10 |
| **3.** | **Sjedište poduzetnika** |  |
| 3.1. | Sjedište poduzetnika na području općine Nijemci | 50 |
| 3.2. | Sjedište poduzetnika van područja općine Nijemci | 40 |

Maksimalno umanjenje cijene je 90%

**4.2. Subvencioniranje priključka na niskonaponsku mrežu**

Sufinanciranje priključka na niskonaponsku mrežu.

**OBVEZE KORISNIKA:**

1. Korisnik je dužan na predmetnoj nekretnini sagraditi gospodarske objekte, te pribaviti urednu uporabnu dozvolu i započeti s obavljanjem djelatnosti navedenom u Poslovnom planu, u roku do **3 (tri)** godine od dana dodjele sredstava.
2. Korisnik se izričito obvezuje, ukoliko nisu ispunjeni uvjeti iz prethodnog stavka, to je valjani razlog za raskid ugovora, te Korisnik prihvaća raskid ugovora i obvezuje se odmah po pisanom pozivu Prodavatelja pristupiti sklapanju i ovjeri kod javnog bilježnika Sporazuma o raskidu ugovora. Temeljem navedenog Sporazuma Kupac će dozvoliti Prodavatelju da nekretninu koja je predmet ove kupoprodaje Prodavatelj Općina Nijemci može bez ikakvog daljnjeg pitanja ili odobrenja Kupca uknjižiti u zemljišnim knjigama na svoje ime i u svoje vlasništvo.
3. Zadržavanje poslovne aktivnosti na području općine Nijemci najmanje **5 (pet)** godine od dana dodjele potpore.
4. Poduzetnici će dati jamstvo da su podaci navedeni u poslovnom planu utemeljeni na činjenicama i da sadrže realne planirane vrijednosti i dinamiku realizacije projekta.
5. Ukoliko djelatnost koju potencijalni kupac želi obavljati ima negativan utjecaj na okoliš, projekt se neće moći realizirati u Poslovnoj zoni Nijemci.

**Članak 12.**

**MJERA 5**

PROŠIRENJE POSTOJEĆIH SMJEŠTAJNIH I UGOSTITELJSKIH KAPACITETA,

 PODIZANJE KVALITETE USLUGE, REGISTRACIJA NOVIH SMJEŠTAJNIH I UGOSTITELJSKIH KAPACITETA

1. **CILJ**:

Povećanje broja smještajnih i ugostiteljskih kapaciteta kroz poticanje renoviranja registriranih smještajnih i ugostiteljskih objekata i izgradnja novih, proširenje turističke ponude, podizanje kvalitete usluge, te njihova registracija

1. **KORISNICI:**

1. Subjekt gospodarstva sukladno Zakonu o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16) definirani kao mikro subjekti malog gospodarstva, a prema financijskim izvješćima za prethodnu godinu ostvaruju ukupni godišnji prihod u protuvrijednosti do 53.089,12 € (trgovačka društva izvan javnog sektora, obrti i zadruge)

2. Obiteljska poljoprivredna gospodarstva

3. Fizičke osobe registrirane za turističku djelatnost

4. Poduzetnik početnik koji će se registrirati nakon dodjele financijske potpore (rok za dokaz registraciju: 12 mjeseci od Odluke o dodjeli.)

1. **PRIHVATLJIVI TROŠKOVI:**

Prihvatljivi su troškovi nastali u godini u kojoj se raspisuje Javni poziv i to za slijedeće:

Vrsta 1. Radovi, usluge i roba za rekonstrukciju postojećeg turističkog i ugostiteljskog objekata

Vrsta 2. Radovi, usluge i roba za izgradnju novih ili rekonstrukciju postojećih terasa, nadstrešnica, sjenica i sl. objekata

Vrsta 3. Uređenje i opremanje interijera turističkog objekta (namještaj, bijela tehnika i sl.)

Vrsta 4. Nabava i ugradnja bazena, saune, jacuzzija

Vrsta 5. Radovi i usluge na rekonstrukciji ili izgradnji novih igrališta ili sportskih terena

Vrsta 6. Nabava opreme za opremanje igrališta ili sportskih terena

Vrsta 7. Radovi, usluge i roba za izgradnju i uređenje kušaonice

Korisnicima koji su kroz Program potpora u turizmu za razdoblje 2023.-2024. ostvarili potporu te renovirali/opremili smještajni prostor, neće biti prihvatljiva ista vrsta trošak ponovnog renoviranja/opremanja istog objekta.

1. **IZNOS POTPORE:**

Iznos ukupnog prihvatljivog troška za registrirane korisnike iznosi do 3.000,00 EUR po plaćenim računima.

Za nove korisnike koji će se registrirati nakon dodjele financijskih sredstava iznos ukupnog prihvatljivog troška po korisniku Mjere iznosi 5.000,00 eura uz uvjet da se do sada nije bavio ovom vrstom djelatnosti.

Rok za registraciju 12 mjeseci od Odluke o dodjeli sredstava.

Korisnici koji su ostvarili potporu kroz Program 2023.-2024. godine mogu podnijeti Zahtjev i ostvariti potporu (ukoliko su ispunjeni svi uvjeti) u iznosu max. 3.000,00 eura uz uvjet da nije prijavljena ista mjera.

Retroaktivno prihvaćanje navedenih troškova nastalih u godini u kojoj se podnosi Zahtjev.

Isplata potpore vrši se u dva obroka na bankovni račun Korisnika. Polovica iznosa Ugovora o dodjeli potpora isplaćuje se Korisniku najkasnije 30 dana od potpisivanja istog, uz uvjet da je Korisnik dostavio ovjerenu bjanko zadužnicu koja u cijelosti pokriva iznos Ugovora, a na način kako je definirano u članku 20. ovog Programa.

1. **OBVEZE KORISNIKA:**
	1. U roku 1 godine od dana Odluke o dodjeli dostaviti završno izvješće o utrošenim sredstvima. Uz izvješće se dostavljaju dokazi poput računa/ugovora i plaćanju istih za izvršene radove, usluge, isporučeni materijal ili nabavljenu bijelu tehniku, namještaj, slike i sl.
	2. Korisnik je dužan zadržati djelatnost i registraciju smještajnih kapaciteta 2 godine od dana potpisa ugovora o sufinanciranju.
	3. U periodu od tri godine od dana potpisa Ugovora o dodjeli bespovratne potpore, Korisnik je dužan ostvariti prihode od djelatnosti za koju je dobio potporu najmanje u visini dodijeljene potpore.
	4. Korisnik je dužan uz završno izvješće dostaviti i dokaze o registraciji turističke djelatnosti (ukoliko je primjenjivo).

**V. PROVEDBA MJERA IZ PROGRAMA**

# **Članak 13.**

Sredstva za provedbu mjera iz ovog Programa osiguravaju se u proračunu Općine Nijemci za tekuću godinu.

Nositelje provedbe ovog Programa je Općina Nijemci, Upravni odjel za financije, razvoj i gospodarstvo.

# **Članak 14.**

Za provedbu mjera iz ovog Programa ili za određenu Mjeru pojedinačno, Općinski načelnik raspisuje natječaj.

Natječaj se objavljuje na web stranici Općine Nijemci: http://[nijemci.](http://www.opcina-nijemci.com)hr i oglasnoj ploči Općine.

Natječaj za podnošenje prijava je otvoren do iskorištenja sredstava predviđenih u proračunu za realizaciju ovog Programa, odnosno najkasnije do datuma utvrđenog natječajem.

Općinski načelnik može donijeti odluku o prijevremenom zatvaranju natječaja.

Prijava na natječaj dostavlja se na posebnom obrascu Zahtjeva, dostupnom na web stranici i u prostorijama Općine Nijemci, uz pripadajuću dokumentaciju.

# **Članak 15.**

Potpore će se isplaćivati Korisnicima koji ispunjavaju uvjete iz pojedinih mjera ovog Programa redoslijedom zaprimanja, do utroška planiranih sredstava proračuna Općine Nijemci za tekuću godinu.

Ukoliko je Korisnik uz zahtjev za potporu priložio neistinitu dokumentaciju ili prijavljeno stanje u Zahtjevu za potporu i priloženoj dokumentaciji ne odgovara stvarnom stanju, dužan je dobivenu potporu vratiti odmah po dobivanju zaključka Povjerenstva iz članka 16. ovog Programa.

# **Članak 16.**

Dopuštenost potpore sukladno Programu ocjenjuje Povjerenstvo za ocjenu prijava koje se sastoji od 3 (tri) osobe.

Povjerenstvo za ocjenu prijava imenuje Općinski načelnik.

Povjerenstvo ocjenjuje pristigle prijave na natječaj i donosi Prijedlog u roku ne dužem od 15 radnih dana.

Općinski načelnik donosi Odluku o dodjeli potpore temeljem prijedloga Povjerenstva, u roku ne dužem od 20 radnih dana od dana donošenja Prijedloga povjerenstva.

Temeljem navedene Odluke Općinski načelnik s Korisnikom potpisuje Ugovor o dodjeli potpore za mjeru 1, 2, 3, i 5 te Kupoprodajni ugovor za Mjeru 4.

# **Članak 17.**

Isplata potpore dodijeljene ovim Programom za **Mjere 1, 2, 3** **i 5** vrši se na bankovni račun Korisnika, na način propisan pojedinom mjerom.

Polovica iznosa Ugovora o dodjeli potpora isplaćuje se Korisniku najkasnije 30 dana od potpisivanja istoga, uz uvjet da je Korisnik dostavio ovjerenu Bjanko zadužnicu koja u cijelosti pokriva iznos Ugovora, na način kako je definirano u članku 20. ovog Programa.

Nakon podnošenja Financijskog izvješća kojim Korisnik pravda cjelokupan iznosa Ugovora, a najdulje 30 dana od njegovog podnošenja, isplaćuje se preostali opravdani iznos, osim ukoliko nije drugačije propisano u natječaju.

O svim izmjenama bankovnog računa Korisnik je dužan bez odgode pismenim putem obavijestiti Upravni odjela za financije, razvoj i gospodarstvo Općine Nijemci.

# **Članak 18.**

Prihvatljivi troškovi se dokazuju računima/ugovorima/rješenjima koji glase na Korisnika te su plaćeni putem transakcijskog računa.

Potpore se ostvaruju za realizirane troškove, osim za potporu *podmirivanje obveznih doprinosa* koja se isplaćuje jednokratno nakon što Korisnik podnese izvještaj i potvrdu o uplati doprinosa koji proizlaze iz plaće i obračunavaju se na plaći.

Potpore male vrijednosti neće se odobravati za nabavu mobilnih telefona i sitnog inventara.

Potpore ne pokrivaju trošak PDV-a poduzetnicima koji imaju pravo na korištenje pretporeza.

# **Članak 19.**

Korisnici potpora prilažu sljedeću dokumentaciju:

1. Popunjeni obrazac Zahtjeva za potporom

(dostupan na mrežnim stranicama Općine Nijemci: http://[nijemci.hr](http://www.opcina-nijemci.com));

1. Preslika osobne iskaznice;
2. Potvrda Porezne uprave o nepostojanju duga s osnove poreza i doprinosa

(ne stariju od 30 dana od trenutka prijave na natječaj);

1. Potvrdu Porezne uprave da Korisnik nije/je u sustavu PDV-a

(ne stariju od 30 dana od trenutka prijave na natječaj);

1. Potvrdu o ne dugovanja prema proračunu Općine Nijemci

(potvrdu izdaje Općina Nijemci);

1. Izjava o nepostojanju dvostrukog financiranja istih troškova

(dostupan na mrežnim stranicama Općine Nijemci http://[nijemci.hr](http://www.opcina-nijemci.com));

1. Izjava o korištenju de minimis potpora - primljenim državnim potporama male vrijednosti za tekuću i prethodne 2 godine do trenutka prijave na javni natječaj, u skladu s Uredbom EU 1407/2013 od 18. prosinca 2013. godine o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske Unije L 352/1) dostupan na mrežnim stranicama Općine Nijemci http://[nijemci.hr](http://www.opcina-nijemci.com);
2. Ispis iz odgovarajućeg registra (ukoliko je primjenjivo)
3. Izjava o davanju suglasnosti za objavu osobnih podataka (dostupan na mrežnim stranicama Općine Nijemci http://[nijemci.hr](http://www.opcina-nijemci.com));
4. Druge dokumente koji su propisani Natječajem.
5. Drugi dokumenti ako ih zatraži Upravni odjel za financije, razvoj i gospodarstvo;

Izjave i preslike ***ne moraju*** biti ovjerene kod Javnog bilježnika.

**VIII. MJERE OSIGURANJA**

# **Članak 20.**

U skladu s uredbom 1407/2013 od 18. prosinca 2013. godine, 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na *de minimis* potpore (Službeni list Europske Unije L 352/1, L 2023/2831) prilikom potpisa Ugovora o dodjeli potpore prijavitelj je dužan priložiti izjavu o primljenim državnim potporama u prethodne dvije fiskalne godine i u tekućoj fiskalnoj godini od datuma potpisa Ugovora.

Nakon potpisivanja Ugovora o dodjeli potpore **za mjeru 1, 2, 3 i 5.,** a u roku od 7 radnih dana, Korisnik je dužan davatelju potpore dostaviti bjanko zadužnicu koja pokriva iznos navedenog ugovora, u suprotnom se navedeni ugovor smatra nevažećim.

Za korisnike mjere 4 mjere osiguranja će biti navedene u Natječaju.

Ukoliko se korisnik tokom provedbe ne pridržava preuzetih obveza ili na bilo koji način prekrši odredbe ovog Programa davatelj potpore će ostvariti povrat već isplaćenih sredstava putem zadužnice i obustaviti daljnju dodjelu i isplatu potpore prema Korisniku.

# **Članak 21.**

Danom stupanja na snagu ovog Programa, prestaje vrijediti Program razvoja gospodarstva Općine Nijemci za period: 2022. – 2023. (KLASA: 302-02/22-01/01, URBROJ: 2196-20-01/01-22-1), od 27. lipnja 2022. godine.

# **Članak 22.**

Program poticanja razvoja gospodarstva Općine Nijemci za razdoblje 2025. – 2026. godine stupa na snagu osmog dana od dana objave u Službenom vjesniku VSŽ.

KLASA:

URBROJ:

U Nijemcima, \_\_\_\_\_\_ 2025.

**Predsjednik Općinskog vijeća**

 **Općine Nijemci**

 Ivan Pandža